Jesús wãbʉrʉdꞌera ũdusia ũmakĩrã daʉbꞌerrea todꞌata.
Mawũẽ izha jʉrʉkuadꞌabara widꞌi mawũãsidꞌa: Miã Ũrãgꞌabari, ¿kꞌazhiruara kꞌaiba osi, naʉ̃ba o zhibarirãba osidꞌakꞌa kꞌãwũã daʉbꞌerrea toira?
Mawũãnaĩ Jesúsbara panaʉ̃ mawũãsia: Izha kꞌazhiruata odꞌadꞌeba kꞌãwũã bꞌʉ ẽã, miã zhibarirãba kꞌazhiruata odꞌapeadꞌadꞌeba kꞌãwũã bꞌʉ ẽã, awuarabʉrʉ kꞌãwũã tosia Daizezeba kꞌãrẽ obꞌei bꞌʉta dajada nʉmemarẽã naʉ̃neba.
Mʉ zokꞌadꞌaba obi nʉmʉrã mʉãrã oibara wadꞌi ãsapedꞌa nʉmʉ kĩrãkꞌa nʉmʉwedꞌa. Ewarita zeya diamase dogꞌo kĩrãkꞌa miõba Daizezedꞌebema obꞌe ẽãta.
Mʉta naʉ̃ ẽjũãne bꞌʉwedꞌara mʉta ʉ̃nata bꞌʉa ẽjũãne bꞌerãĩta.
Maʉ̃ta jarape egorodꞌe idꞌosia, aramaʉ̃ne egorora idꞌoba susua ope maʉ̃ egoro susuaba pãrĩkua kꞌobꞌʉsia daʉbꞌerrea bꞌʉ dabʉta.
Mobe mawũãsia: Sʉgʉdꞌe wãrũã Siloé posoidꞌu. Maʉ̃ trʉ̃bara jara krĩña bꞌʉa Zokꞌabuedꞌata. Mawũãĩ wãpe sʉgʉsia, mawũẽ jẽrũya zebʉrʉdꞌera ne ũdu zesia.
Mawũẽ arakꞌaita bꞌebara naara daʉbꞌerrea bꞌʉta akʉ bꞌeadꞌabara mawũãsidꞌa: ¿Naʉ̃ ẽka jewedꞌape nebari widꞌi bꞌadꞌara?
Ʉ̃kʉrʉbara mawũãsidꞌa: Kꞌãʉ̃ izhia. Waya awʉrʉrãbara mawũãsidꞌa: Izhi kĩrãkꞌa bꞌʉa. Maʉ̃ne izhara mawũãsia: Mʉrã izhia.
Mawũãĩ mawũãsidꞌa: ¿Bʉra sãwũã ne ũdu bꞌidꞌa?
Mawũãnaĩ izhara panaʉ̃ mawũãsia: Jesús abadaba egorota idꞌoba susua ope mʉ dabʉta pãrĩkua kꞌobꞌʉpe mawũãsia: Siloé posoidꞌu wãpe sʉgʉdua. Mawũãĩ mʉrã wãpe sʉgʉsia, aramaʉ̃ne mʉrã ne ũdusia.
Mawũãĩ mawũãsidꞌa: ¿Maʉ̃ sãma bꞌʉ? Mawũãnaĩ izhara mawũãsia: Mʉãrã kꞌawua ẽã.
Fariseorãba widꞌidꞌapeadꞌa daʉbꞌerrea bꞌʉta bꞌedꞌaa
Fariseorã kĩrãbita edesidꞌa daʉbꞌerrea bꞌadꞌara.
Ẽnaʉ̃bada ewari basia Jesúsba egorota idꞌoba susua ope ne ũdubisidꞌera.
Mawũẽ fariseorãbidꞌa widꞌisidꞌa sãwũã ne ũdu bꞌidꞌata. Mawũẽ izhara mawũãsia: Egorota idꞌoba susua ope mʉ dabʉta pãrĩkua kꞌobꞌʉsia, maʉ̃ta mʉã sʉgʉbʉrʉdꞌera mʉrã ne ũdusia.
Mawũãĩ fariseorã ʉ̃kʉrʉbara mawũãsidꞌa: Kꞌãʉ̃ Daizezedꞌeba nʉmʉ ẽã, mawũẽ aribꞌae ẽã ẽnaʉ̃bada ewarira. Waya awʉrʉrãbara mawũãsidꞌa: ¿Kꞌazhirua omiãbara sãwũã mawũã ũdudꞌakꞌata oipe? Ãzhira aramaʉ̃ne krĩcha abꞌarika ze ẽbasia.
Mawũẽ daʉbꞌerrea bꞌadꞌaa wakusa mawũãsidꞌa: ¿Bʉara kꞌasia aipe bʉ daʉbꞌerrea bꞌʉta ne ũdubidꞌadꞌebema? Mawũãnaĩ izhara mawũãsia: Mʉma kꞌãʉ̃ Daizezeba bedꞌeata jarabibaria.
Judíorãbara ĩjãna ẽbasia izhira daʉbꞌerrea bꞌadꞌata ne ũdu bꞌidꞌara, mawũẽ zhibarirãta trʉ̃sidꞌa.
Mobe widꞌi mawũãsidꞌa: ¿Marã naʉ̃ zhibarirãta panʉka, naʉ̃ka marãba jara panʉrã daʉbꞌerrea todꞌata? ¿Sãwũã kꞌãwũã ne ũdu bꞌidꞌa?
Mawũãnaĩ zhibarirãbara panaʉ̃ mawũãsidꞌa: Daibara kꞌawua panʉã daira naʉ̃ zhibarirãta, naʉ̃ daʉbꞌerrea tosia.
Mawũãmina sãwũã kꞌãwũã ne ũdu bꞌidꞌara daibara kꞌawuadꞌa ẽã, miã daʉbꞌerrea bꞌʉta kꞌaiba kꞌãwũã ne ũdubi bꞌidꞌapʉra daibara kꞌawuadꞌa ẽã. Ya zõrã baera izhaa widꞌiudua, ari izha nebʉrʉya.
Zhibarirãbara mawũãsidꞌa judíorãta wawia panʉba, maʉ̃ẽnabemata judíorã ya krĩcha abꞌarika zekuasia Jesús zhãrã Ẽdrʉbia abʉrʉra de zhi jʉrebada maẽ edꞌa wãbidꞌa ẽbaita.
Maʉ̃ kꞌarea zhibarirãbara mawũãsidꞌa: Ya zõrã baera izhaa widꞌiudua.
Mawũẽ daʉbꞌerrea bꞌadꞌara wakusa trʉ̃nape mawũãsidꞌa: Daizeze kĩrãbita daia wãrãta jaradua. Daibara kꞌawua bꞌea kꞌãʉ̃ kꞌazhirua omiãta.
Mawũãnaĩ izhara panaʉ̃ mawũãsia: Kꞌazhirua omiãbʉrʉ mʉãrã kꞌawua ẽã. Awuarabʉrʉ mʉã kꞌawua bꞌʉra mʉrã daʉbꞌerrea bꞌadꞌata ne ũdu bꞌidꞌa.
Mawũãĩ wakusa mawũãsidꞌa: ¿Bʉra sãwũã osi? ¿Bʉra sãwũã ne ũdubi bꞌidꞌapʉ?
Mawũãnaĩ izhara panaʉ̃ mawũãsia: Mʉãrã ya marãã jarasia, mawũãmina marãbara ũrĩna ẽã. ¿Kꞌãrẽã wakusa ũrĩ krĩña panʉ? ¿Marãbidꞌa pẽwã krĩña panʉka?
Mawũãĩ ikꞌazhirua jaradꞌape mawũãsidꞌa: Bʉabʉrʉ pẽwã bꞌidꞌa, mawũãmina daibara pẽwã bꞌea Moiséta.
Daibara kꞌawua bꞌea Daizezera bedꞌeasita Moiséa, mawũãmina kꞌãʉ̃ẽnabema daibara kꞌawuadꞌa ẽã sãmaʉ̃ba ʉ̃tʉ zedꞌara.
Mawũãnaĩ maʉ̃bara panaʉ̃ mawũãsia: Sakua mawũã marãbara sãmaʉ̃ba ʉ̃tʉ zedꞌata kꞌawuadꞌa ẽpe, maʉ̃ne mʉrã ne ũdubi bꞌidꞌapʉa.
Kꞌawua bꞌea Daizezebara ũrĩ ẽãta kꞌazhirua omiãrã bedꞌeara, mawũãmina iabꞌaʉba Daizezeta wawia bꞌʉra, aramaʉ̃ne izha krĩñata obꞌʉra, maʉ̃ bedꞌeara ũrĩ bꞌʉa.
Ũrĩnakꞌa iabꞌaʉba ne ũdubisia abʉdara iabꞌa daʉbꞌerrea todꞌata.
Naʉ̃ta Daizezedꞌeba ze ẽbasibʉrʉ miã kꞌãrẽta obꞌe ẽbakꞌausia.
Mawũãĩ panaʉ̃ mawũãsidꞌa: Bʉra jipadꞌe kꞌazhiruadꞌe tosia. ¿Maʉ̃ta bʉabʉrʉ ũrãgꞌaika daita? Mawũãnape jarasidꞌa de zhi jʉrebada maẽ wueta edꞌa wã ẽbamarẽã.
Daizezedꞌebema ũdu bꞌedꞌe bꞌebara ũdudꞌa ẽã
Jesúsbara ũrĩsia aramaʉ̃ne ãĩ kenabꞌaribʉdata, mawũẽ ũdui mawũãsia: ¿Bʉara ĩjã bꞌʉka Daizeze Warradꞌebema?
Mawũãĩ izhara panaʉ̃ mawũãsia: ¿Nokꞌó, maʉ̃ kꞌaipe mʉã ĩjãĩta izhidꞌebemata?
Mawũãĩ Jesúsbara mawũãsia: Maʉ̃ bʉara ũdu kꞌobꞌʉta mʉ bʉ ũme bedꞌea kꞌobꞌʉta izhia.
Mawũãĩ izhara mawũãsia: Nokꞌó, bʉdꞌebema mʉãrã ĩjãbʉrʉa. Mawũãpe ibia jarasia.
Jesúsbara mawũãsia: Zhãrã kꞌawua oi kꞌarea mʉrã zesia naʉ̃ ẽjũãẽna. Aramaʉ̃ne Daizezedꞌebema ũdu ẽã bꞌebara ũdudꞌamarẽã, waya ũdu bꞌedꞌe bꞌebara ũdu ẽã bꞌeamarẽã.
Fariseorãnebema ʉ̃kʉrʉ izhi bawara kꞌopanʉba maʉ̃ta ũrĩbʉdadꞌera mawũãsidꞌa: ¿Mobera daisidꞌa daʉbꞌerrea duanuka?
Mawũãnaĩ Jesúsbara panaʉ̃ mawũãsia: Daizezedꞌebemata ũdu ẽã bꞌebʉrʉ kꞌazhirua ne ẽã bꞌeakꞌausia. Mawũãmina ũdu bꞌea abꞌeba marãne kꞌazhiruara ari nʉmʉã.